Moord op onnie: Polisie soek dié manDie foto van die man wat die polisie moontlik kan bystaan in hul ondersoek na die ontvoering van en moord op Jayde Panayiotou. Foto: SAPD Die polisie het ŉ foto uitgereik van ŉ man wat hul moontlik kan bystaan in hul ondersoek na die ontvoering van en moord op Jayde Panayiotou (28), die onderwyseres van Port Elizabeth wat Dinsdagoggend verdwyn het. Panayiotou se liggaam is Woensdagoggend omstreeks 10:00 in ŉ “afgeleë gebied” naby die Kwanobuhle-township buite Uitenhage gevind. Die polisie het die foto van die man op sosiale media geplaas en gevra dat enigiemand wat die persoon op die foto kan identifiseer of meer inligting oor die saak het, Crime Stop by 08600 10111 moet kontak. Kapt. Sandra Janse van Rensburg, woordvoerder van die polisie, het aan Maroela Media gesê Panayiotou se liggaam is gevind nadat polisiebeamptes in ŉ helikopter ŉ “voorwerp” vanuit die lug gesien het. “Die nadoodse ondersoek sal die oorsaak van haar dood bepaal en die polisie sal voortgaan met sy soektog na haar ontvoerders en moordenaars.” Panayiotou het Dinsdagoggend omstreeks 06:30 buite die Stellen Glen-veiligheidskompleks in Kabega Park gestaan en wag vir haar vriendin om haar op te laai vir werk. Sy het egter verdwyn voordat haar vriendin opgedaag het. Panayiotou was ŉ onderwyseres by die Riebeek College Girls’ High School in Uitenhage. Klik hier vir alle vorige berigte oor die saak op Maroela Media.